 NA KALUME KAZUNGU WATU wawili wameaga dunia na wengine wapatao 10 wamejeruhiwa, akiwemo diwani wa Wadi ya Hindi, James Njaaga pale magaidi 60 wanaoshukiwa kuwa wa kundi la Al-Shabaab kuvamia magari katika eneo la Mwembeni, karibu na Lango la Simba kwenye barabara kuu ya Lamu-Witu-Garsen Jumanne. Akithibitisha kutokea kwa shambulio hilo, Waziri wa Usalama wa Ndani Profesa Kithure Kindiki amesema shambulio hilo limetokea saa mbili kasoro dakika 20. Mtu mmoja alifariki papo hapo na mwingine alifariki akipelekwa hospitalini. “Maafisa wa usalama kutoka Nyangoro wamefika katika eneo la tukio upesi na wakawakabili magaidi waliotokomea katika msitu wa Boni,” amesema waziri Kindiki. Awali, akithibitisha shambulio hilo, Naibu Kamishna wa Lamu Magharibi, Gabriel Kioni alisema magaidi waliojihami kwa silaha hatari walijigawa kwa makundi mawili kabla ya kujificha kwenye vichaka vya pembezoni mwa pande zote za barabara. Baadaye walianza kufyatulia magari yaliyopita barabarani risasi na watumiaji wengine wa barabara hiyo. Aliyeuawa katika eneo hilo la tukio ni mhudumu wa pikipiki ambaye pia walimchoma pamoja na pikipiki yake. Kwenye shambulio hilo, magaidi pia walichoma gari aina ya Nissan na pikipiki nyingine mbili. Bw Kioni pia alisema magaidi walijaribu kurusha gruneti ya mbali (RPG) kulenga kifaru cha maafisa maalum wa usalama (SOG) waliokuwa wamefika kukabiliana nao lakini gari hilo halikuathiriwa kwa njia yoyote kwani liko na uwezo wa kustahimili vilipuzi na uvamizi mwingine wowote sawia. Maafisa hao wa kitengo maalum walikabiliana na kuwashinda magaidi waliotokomea kwenye msitu wa karibu. “Nimepokea taarifa kwamba mwendeshaji pikipiki ameuawa kwa kuchomwa ilhali gari aina ya Nissan na pikipiki nyingine mbili zikiunguzwa moto na magaidi eneo la Mwembeni, karibu na Lango la Simba leo (Jumanne) asubuhi. Kuna diwani pia amejeruhiwa pamoja na alikuwa na mkewe na watu wengine wanne. Maafisa wetu tayari wamefika eneo la tukio kukabiliana na maharamia na kuhakikisha raia wako salama. Pia tuko kwenye harakati ya kupanga jinsi magari ya usafiri wa umma yanayotumia barabara kuu ya Lamu-Witu-Garsen yanavyoweza kusindikizwa na polisi, hasa baada ya barabara kuwekwa sawa,” akasema Bw Kioni. Naibu huyo wa Kamishna aidha aliwasihi wananchi kushirikiana na walinda usalama na kutoa ripoti zozote zitakazosaidia kupatikana kwa wahalifu waliotekeleza shambulizi na mauaji ya Jumanne. “Maafisa wetu, ikiwemo polisi, jeshi (KDF) na wale wa kitengo maalum wamefika eneo la shambulizi kuwasaka waliotekeleza uvamizi wa asubuhi. Ombi letu kwa wananchi ni washirikiane nasi na kutoa ripoti ili tumkabili na kumshinda huyu adui,” akasema Bw Kioni. Shambulio na mauaji ya Jumanne yanajiri wiki tatu pekee baada ya mtu mmoja kuawa ilhali nyumba tano zikiunguzwa moto na washukiwa wa Al-Shabaab kwenye vijiji vya Salama na Widho, Lamu Magharibi. Shambulio hilo lilitekelezwa alfajiri ya Julai 12, 2023. Mnamo Juni 24, 2023, magaidi wanaoshukiwa kuwa wa kundi la Al-Shabaab walivamia vijiji vya Juhudi na Salama usiku, ambapo waliwashurutisha wakazi, hasa wanaume kutoka ndani ya nyumba zao na kisha kuwafunga mikono kwa nyuma wakitumia kamba za nailoni kabla ya kuwachinja. Miongoni mwa waliouawa siku hiyo ni mwanafunzi wa Kidato cha Tatu wa shule ya upili ya Bakanja iliyoko tarafa ya Mpeketoni, Barrack Hussein,19, aliyekuwa amefika nyumbani kwa likizo fupi jioni hiyo kabla ya kukumbwa na mauti yake. Nyumba sita pia ziliteketezwa wakati wa uvamizi huo. Shambulio la Jumanne pia linajiri wakati ambapo familia zaidi ya 400 zinaishi kambini kwenye shule ya Msingi ya Juhudi, Kaunti ya Lamu baada ya kuhama vijiji vyao vya mashambani kwa kuhofia kushambuliwa na kuuawa na Al-Shabaab. Wiki mbili zilizopita, serikali kuu ilitangaza marufuku ya kutotembea usiku kwenye vijiji vya Lamu Magharibi ambavyo vimekuwa vikishuhudia uvamizi na mauaji ya Al-Shabaab. Kafyu hiyo inayoanza saa moja usiku hadi saa kumi na mbili alfajiri kila siku iliammriwa kwenye vijiji vya Juhudi, Salama, Widho, Mashogoni, Marafa, Ukumbi, Bobo-Sunkia, Nyatha, Mavuno, Poromoko na viungani mwake. Kwa mujibu wa Kamishna wa Lamu, Louis Rono, marufuku hiyo ya kutotembea usiku iliwekwa ili kupisha walinda usalama kupata mwanya mzuri wa kukabiliana na magaidi ambao wamekuwa wakiua wananchi na kuendeleza uharibifu wa mali kwenye maeneo husika. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  